**ร่างข้อบัญญัติองค์การบริหารส่วนตำบลอุทัยเก่า**

**เรื่อง หลักเกณฑ์การคัดแยกมูลฝอย**

**พ.ศ. 2563**

**…………………………….**

โดยที่เป็นการสมควรตราข้อบัญญัติองค์การบริหารส่วนตำบลอุทัยเก่า ว่าด้วยหลักเกณฑ์การคัดแยกมูลฝอย

อาศัยอำนาจตามความในมาตรา 71 แห่งพระราชบัญญัติสภาตำบล และองค์การบริหารส่วนตำบล พ.ศ. 2537 ซึ่งแก้ไขเพิ่มเติมโดยพระราชบัญญัติสภาตำบล และองค์การบริหารส่วนตำบล (ฉบับที่ 5) พ.ศ. 2546 และมาตรา 34/3 (2) แห่งพระราชบัญญัติรักษาความสะอาด และความเป็นระเบียบเรียบร้อยของบ้านเมือง พ.ศ. 2535 ซึ่งแก้ไขเพิ่มเติมโดยพระราชบัญญัติรักษาความสะอาดและความเป็นระเบียบเรียบร้อยของบ้านเมือง (ฉบับที่ 2) พ.ศ. 2560 องค์การบริหารส่วนตำบลอุทัยเก่า โดยความเห็นชอบของสภาองค์การบริหารส่วนตำบลอุทัยเก่า และนายอำเภอหนองฉาง จึงตราข้อบัญญัติไว้ดังต่อไปนี้

ข้อ 1 ข้อบัญญัตินี้เรียกว่า “ข้อบัญญัติองค์การบริหารส่วนตำบลอุทัยเก่า เรื่อง หลักเกณฑ์การคัดแยก มูลฝอย พ.ศ. 2563”

ข้อ 2 ข้อบัญญัตินี้ให้ใช้บังคับในเขตองค์การบริหารส่วนตำบลอุทัยเก่า ตั้งแต่วันถัดจากวันประกาศ ในราชกิจจานุเบกษา เป็นต้นไป

ข้อ 3 ในข้อบัญญัตินี้

“มูลฝอย” หมายความว่า เศษกระดาษ เศษผ้า เศษอาหาร เศษสินค้า เศษวัตถุ ถุงพลาสติก ภาชนะ ที่ใส่อาหาร เถ้า มูลสัตว์ ซากสัตว์ หรือสิ่งอื่นใดที่เก็บกวาดจากถนน ตลาด ที่เลี้ยงสัตว์ หรือที่อื่นและ หมายความรวมถึงมูลฝอยที่เป็นพิษหรืออันตรายจากชุมชน

“มูลฝอยอินทรีย์” หมายความว่า มูลฝอยที่ย่อยสลายได้ง่าย เช่น ซากหรือชิ้นส่วนของพืชและสัตว์ มูลสัตว์ เศษอาหาร หรือมูลฝอยอื่นๆ ที่ย่อยสลายได้ง่าย

“มูลฝอยนำกลับมาใช้ใหม่” หมายความว่า มูลฝอยที่สามารถนำกลับมาใช้ใหม่หรือนำมาผลิตเป็นผลิตภัณฑ์ใหม่ได้ ได้แก่ แก้ว กระดาษ โลหะ พลาสติก และวัสดุอื่นๆ

“มูลฝอยที่เป็นพิษหรืออันตรายจากชุมชน” หมายความว่า มูลฝอยที่ปนเปื้อนหรือมีส่วนประกอบของวัตถุ ที่อาจเป็นอันตรายหรือกระทบต่อสุขภาพอนามัยของบุคคล หรือมีผลกระทบต่อสิ่งแวดล้อม เช่น หลอดไฟ ถ่านไฟฉาย แบตเตอรี่ กระป๋องหรือภาชนะอื่นใดที่ใช้บรรจุสารเคมี หรือวัตถุที่อาจเป็นอันตราย ข้างต้น

“มูลฝอยทั่วไป” หมายความว่า มูลฝอยประเภทอื่น นอกเหนือจากมูลฝอยอินทรีย์ มูลฝอยที่นำกลับมา ใช้ใหม่ หรือมูลฝอยที่เป็นพิษหรือเป็นอันตรายจากชุมชน

“อาคาร” หมายความว่า ตึก บ้าน เรือน โรง ร้าน เรือ แพ ตลาด คลังสินค้า สำนักงาน หรือสิ่งปลูกสร้างอื่นๆ ซึ่งบุคคลอาจเข้าอยู่ หรือเข้าใช้สอยได้ และหมายความถึงอัฒจันทร์ เขื่อน ประตูน้ำ อุโมงค์ หรือป้าย ตามกฎหมายว่าด้วยการควบคุมอาคารด้วย

ข้อ 4 ให้เจ้าของหรือผู้ครองครองอาคารคัดแยกมูลฝอยแต่ละประเภท ดังนี้

(1) มูลฝอยทั่วไป

(2) มูลฝอยอินทรีย์

(3) มูลฝอยนำกลับมาใช้ใหม่

(4) มูลฝอยที่เป็นพิษหรืออันตรายจากชุมชน

- 2 -

ข้อ 5 เจ้าของหรือผู้ครอบครองอาคารต้องบรรจุมูลฝอยที่คัดแยกแล้วแต่ละประเภทตามข้อ 4 ในถุงหรือภาชนะบรรจุมูลฝอย ให้เพียงพอเหมาะสมกับประเภทของมูลฝอยนั้น

ถุงสำหรับบรรจุมูลฝอยต้องมีความทนนาน ไม่ฉีกขาดง่าย ไม่รั่วซึง มีขนาดที่เหมาะสมสามารถเคลื่อนย้ายได้โดยสะดวก การบรรจุมูลฝอยลงในถุงต้องมีปริมาณที่เหมาะสม ปิดถุงด้วยการมัดหรือผนึกด้วยวิธีอื่นใดให้มิดชิด รวมทั้งจัดการป้องกันมิให้มูลฝอย น้ำ กล่น หรือสิ่งอื่นอันเกิดจากมูลฝอยตกหล่น รั่วไหลออกจากถุง

ภาชนะบรรจุมูลฝอยต้องทำจากวัสดุที่แข็งแรง ทนทาน ไม่รั่วซึม การบรรจุมูลฝอยลงในภาชนะบรรจุมูลฝอย เช่น ถังสำหรับใส่มูลฝอย ต้องบรรจุในปริมาณที่เหมาะสม ไม่ล้นออกนอกภาชนะ มีฝาปิดมิดชิด เพื่อมิให้มูลฝอย น้ำ กลิ่น หรือสิ่งอื่นอันเกิดจากมูลฝอยตกหล่น รั่วไหลออกจากภาชนะ และสัตว์และแมลงเข้าไปในภาชนะได้

ข้อ 6 มูลฝอยที่มีสภาพ ลักษณะ หรือขนาด ที่ไม่สามารถบรรจุในถุงหรือภาชนะบรรจุมูลฝอยได้ให้คัดแยกไว้ต่างหาก ตามประเภทของมูลฝอย โดยต้องจัดการให้ถูกสุขลักษณะ

ข้อ ๗ ให้เจ้าของหรือผู้ครอบครองอาคารนำถุงหรือภาชนะบรรจุมูลฝอยที่คัดแยกประเภทที่เป็นพิษหรืออันตรายจากชุมชนไว้แล้วทิ้งตาม วัน เวลา และสถานที่ที่องค์กรบริหารส่วนตำบลอุทัยเก่าประกาศกำหนด

ข้อ 8 ผู้ใดฝ่าฝืนข้อบัญญัตินี้ มีโทษปรับไม่เกินห้าร้อยบาท

ข้อ 9 ให้นายกองค์การบริหารส่วนตำบลอุทัยเก่า เป็นผู้รักษาการตามข้อบัญญัตินี้

ประกาศ ณ วันที่ เดือนกันยายน พ.ศ. 2563

(ลงชื่อ)

(นายสัญญา ฟักเขียว)

ปลัดองค์การบริหารส่วนตำบลอุทัยเก่า ปฏิบัติหน้าที่

นายกองค์การบริหารส่วนตำบลอุทัยเก่า

**บันทึกหลักการและเหตุผล**

**ประกอบข้อบัญญัติองค์การบริหารส่วนตำบลอุทัยเก่า**

**เรื่อง หลักเกณฑ์การคัดแยกขยะมูลฝอย พ.ศ. 2563**

**.............................................................**

# หลักการ

ให้มีข้อบัญญัติว่าด้วยหลักเกณฑ์การคัดแยกขยะมูลฝอย

## เหตุผล

เพื่อประโยชน์ในการรักษาความสะอาดและการจัดระเบียบในการคัดแยก เก็บ ขน และกำจัด สิ่งปฏิกูลและมูลฝอยในเขตองค์การบริหารส่วนตำบลอุทัยเก่า จึงอาศัยอำนาจตามความในมาตรา 71 วรรคหนึ่ง แห่งพระราชบัญญัติสภาตำบล และองค์การบริหารส่วนตำบล พ.ศ. 2537 ซึ่งแก้ไขเพิ่มเติมโดยพระราชบัญญัติ สภาตำบล และองค์การริหารส่วนตำบล (ฉบับที่ 5) พ.ศ. 2546 และมาตรา 34/3 (2) แห่งพระราชบัญญัติ รักษาความสะอาด และความเป็นระเบียบเรียบร้อยของบ้านเมือง พ.ศ. 2535 ซึ่งแก้ไขเพิ่มเติมโดยพระราชบัญญัติรักษาความสะอาดและความเป็นระเบียบเรียบร้อยของบ้านเมือง (ฉบับที่ 2) พ.ศ. 2560 และสร้างความตระหนักและความรู้แก่ประชาชนในการคัดแยกขยะ ให้ประชาชนมีส่วนรับผิดชอบในการจัดการขยะมูลฝอย ณ แหล่งกำเนิดมูลฝอย จึงตราข้อบัญญัติองค์การบริหารส่วนตำบลอุทัยเก่า เรื่องหลักเกณฑ์การคัดแยกขยะมูลฝอย พ.ศ 2563 เพื่อบังคับใช้ในเขตองค์การบริหารส่วนตำบลอุทัยเก่า